送李公安赴舉
作者：王令
朝代：宋

paragraphs: 行子冠上塵，梁宋道傍土。
塵逐冠敝損，人来還復去。
馬蹄日月長，踏盡西北路。
近者何紛紛，姿状頗秀舉。
傳言天子詔，士得四方赴。
来如鵲翅翻，去若蠅頭聚。
市兒屈指計，過百日未暮。
昔周方盛時，得士纔十數。
唐虞此爲盛，中復容女婦。
昔何稱才難，今也寜異趣。
但恐所取異，今古殊尺度。
夫君乃髙才，久有及物慮。
今又奮絕去，挺拔欲自樹。
余窮非所知，久有山林素。
但無百畝粟，乃就羣才賦。
仕道得亦嗟，困窮失爲懼。
二者各有命，予亦何所與。